แรมโบ้ หยุดไม่อยู่ปราบหวยแพง บุกค้น "เสือแดงลอตเตอรี่ ออนไลน์"
แรมโบ้ หยุดไม่อยู่ปราบหวยแพง บุกค้น "เสือแดงลอตเตอรี่ ออนไลน์" นับเป็นผู้ประกอบการรายที่ 3 ที่ถูกบุกค้นในรอบ 2 สัปดาห์
1 เม.ย. 2565

นายเสกสกล อัตถาวงศ์ ผู้ช่วยรัฐมนตรีประจำนายกรัฐมนตรี หรือแรมโบ้อีสาน ประธานคณะทำงานเฉพาะกิจตรวจสอบผู้ค้าสลากกินแบ่งรัฐบาลเสนอขายหรือขายสลากกินแบ่งรัฐบาลในราคาเกินกว่าที่กำหนดในสลากกินแบ่งรัฐบาล และ พล.ต.ท.ประจวบ วงศ์สุข ผู้ช่วย ผบ.ตร. รองประธานฯ/หน.ฝ่ายปฏิบัติการฯ, พล.ต.ต.นิธิธร จินตกานนท์ รอง ผบช.น., พล.ต.ต.สุวัฒน์ แสงนุ่ม รอง ผบช.ก., ผบก.สส.บช.น.และ ภ.1-9/คณะทำงาน ร่วมกับ พ.ท.หนุน ศันสนาคม ผอ.สนง.สลากกินแบ่งรัฐบาล และเจ้าหน้าที่ที่เกี่ยวข้อง เข้าตรวจค้นตามหมายค้นศาล ที่บริษัท เสือแดงลอตเตอรี่ ออนไลน์ จำกัด ณ บริษัท เสือแดงลอตเตอรี่ ออนไลน์ จำกัด เลขที่ 1 ถนนสนามบินน้ำ ตำบลท่าทราย อำเภอเมืองนนทบุรี จังหวัดนนทบุรีภายหลังสืบสวนจนทราบว่าบริษัทดังกล่าวไม่ได้รับการจัดสรรโควต้าแล้วมีการกว้านซื้อสลากกินแบ่งรัฐบาลจากผู้ได้รับโควต้าผู้ค้ารายย่อยและบุคคลทั่วไป แล้วนำเข้าสู่ระบบแพลตฟอร์มเสือแดงลอตเตอรี่ เสนอขายหรือแทรกแซงกลไกราคาจนทำให้ราคาสลากกินแบ่งรัฐบาลมีมูลค่าสูงกว่าที่กฎหมายกำหนดการดำเนินการของนายเสกสกล ที่บุกค้นผู้ค้าสลากผ่านทางออนไลน์เกินราคาครั้งนี้ นับเป็นรายที่ 3 จากที่ก่อนหน้านี้้สัปดาห์ที่ผ่านมา ได้บุกค้นบริษัท มังกร ฟ้า และ บริษัท ลอตเตอรี่ออนไลน์ จำกัด (กองสลากพลัส) ที่มีการรวบรวมสลากจากรายย่อยมาขายต่อผ่านทางออนไลน์ในราคาที่เกินกว่ากำหนดไว้